প্রথমদিন প্র্যাক্টিসে নেমেই দলের হার দেখতে হল ড্যারেল ডাফিকে। মরসুমের প্রথম প্রস্তুতি ম্যাচে পিয়ারলেসের কাছে ০-২ গোলে হেরেই গেল মোহনবাগান। গার্সিয়ার কাছে ফিটনেস ট্রেনিং নেওয়ার ফাঁকেই ম্যাচের দিকে চোখ রাখছিলেন স্কটিশ স্ট্রাইকার। পিয়ারলেসের হয়ে বন্ধু রহিম নবিকে খেলতে দেখে ম্যাচের পর জড়িয়ে ধরলেন ডাফি। ঘন্টাদেড়েক ট্রেনিং সেরে তাঁবু ছাড়ার আগে বললেন, ‘‘আশা করছি সাতদিনের মধ্যেই ফিট হয়ে যাব। আই লিগের পর দেশে ফিরে নিজের মতো করে প্রাক মরসুম প্রস্তুতি নিয়েছি। তাই মানিয়ে নিতে সমস্যা হবে না। কলকাতা লিগে ভাল পারফরম্যান্স করতে চাই।’’ তিনি কলকাতায় এসেই শুনেছেন, কলকাতা লিগে টানা  সাতবার জেতার রেকর্ডের সামনে দাঁড়িয়ে রয়েছে চিরপ্রতিদ্বন্দ্বী ইস্টবেঙ্গেল। মুচকি হেসে ডাফি বললেন, ‘‘আমি কিন্তু একেবারেই চাইব না ওরা লিগ জিতুক। ওদের আটকাতে মাঠে লড়তে হবে।’’ 
স্কটিশ গোলমেশিনকে নিয়ে অবশ্য তাড়াহুড়ো করতে চাইছে না মোহনবাগান টিম ম্যানেজমেন্ট। আপাতত ডাফির ফিটনেসের দিকে কড়া নজর রাখতে বলা হয়েছে গার্সিয়াকে। পরের প্রস্তুতি ম্যাচে তাঁকে কিছুক্ষণ ব্যবহার করা হতে পারে। পাশাপাশি, পিয়ারলেসের কাছে হারতে হলেও উদ্বিগ্ন নন কলকাতা লিগের কোচ শঙ্করলাল চক্রবর্তী। বললেন, ‘‘দলে  ফিটনেসের ঘাটতি রয়েছে। সেটা উন্নত করতে হবে। আশা করছি ফুটবলাররা ঠিক সময়েই ছন্দ পেয়ে যাবে।’’ ঠিক হয়েছে কলকাতা লিগ শুরুর আগে আরও  কয়েকটা প্র্যাক্টিস ম্যাচ খেলবে মোহনবাগান। বিদেশি ডিফেন্ডার আনার প্রক্রিয়াতেও গতি আনা হচ্ছে।

এদিকে মঙ্গলবারই হাওড়া স্টেডিয়ামে নিজেদের অ্যাকাডেমির দলকে ৩-১ গোলে হারাল ইস্টবেঙ্গল। হ্যাটট্রিক করলেন কোরিয়ান ফুটবলার দো দং হিউন। ঘুরিয়ে ফিরিয়ে সবাইকেই খেলিয়ে দেখেছেন কোচ মর্গ্যান। কল্যাণীতে আবাসিক শিবির করে আসার পর ফুটবলারদের ফিটনেস দেখে বেশ খুশি ইস্টবেঙ্গল কোচ । বলেছেন, ‘‘প্রস্তুতি ঠিক রাস্তাতেই এগোচ্ছে। ফুটবলাররা ম্যাচের শেষ পর্যন্ত দৌড়চ্ছে। এটা দেখে ভাল লাগছে।’’ একইসঙ্গে অ্যাকাডেমির ফুটবলারদেরও প্রশংসা করেন ব্রিটিশ কোচ। কলকাতা প্রিমিয়ার লিগে নিজেদের প্রথম ম্যাচের আগে বনগাঁ ও শিলিগুড়িতে প্রস্তুতি ম্যাচ খেলবে ইস্টবেঙ্গল।